瓜洲謝李德載寄蜂兒木瓜筆
作者：張耒
朝代：宋

paragraphs: 瓜洲蕭索秋江渚，西風江岸殘紅舞。
津亭永夜守青燈，客睡朦朧聽江雨。
青罇曉酌遣懷抱，但恨鬰鬰將誰語。
敲門忽得故人書，洗手開緘見眉宇。
蜂兒肥膩愈風痹，木瓜甘酸輕病股。
銛鋒皓管見還愧，老去筆硯生塵土。
北歸飄泊亦何事，篙工已束橫江櫓。
天寒應客太昊墟，當遣何人具雞黍。